**Universitatea din București lansează programul de masterat interdisciplinar „Environmental Humanities”**

Universitatea din București anunță deschiderea aplicațiilor pentru un program de masterat inovator, cu predare în limba engleză: **Master of Arts in Environmental Humanities**.

Conceput ca un program **inter** și **transdisciplinar**, acest masterat răspunde nevoii urgente de a reflecta profund, etic și creativ asupra **crizelor climatice și ecologice** cu care se confruntă lumea contemporană.

Într-un context global marcat de schimbări climatice accelerate, inegalitate sistemică și fragilitate ecologică, provocările actuale pun la încercare nu doar politicile publice, ci și valorile fundamentale ale societății.

Așadar, programul își propune să formeze o nouă generație de gânditori și profesioniști care să înțeleagă aceste crize nu doar ca probleme tehnice, ci ca întrebări culturale, morale și umane, pe care să le abordeze printr-o perspectivă integrată, critică și responsabilă.

Ce oferă programul Environmental Humanities:

* Un cadru flexibil, care încurajează studenții să aducă experiența proprie din orice domeniu și să o conecteze la marile teme ale prezentului;
* Un curriculum inter și transdisciplinar, ce îmbină etica mediului, studiile culturale, istoria ideilor, filosofia, politica mediului și științele naturii;
* Un spațiu deschis și incluziv, în care diversitatea de perspective și dialogul intercultural sunt valorizate și încurajate activ;
* Oportunități internaționale, prin mobilități Erasmus+ și CIVIS, pentru aprofundare academică în contexte europene diverse;
* O viziune educațională orientată spre speranță și responsabilitate, nu doar spre analiză critică.

Programul este deschis **absolvenților de licență din orice domeniu**, interesați de tranziția ecologică, de politicile sustenabilității și de dimensiunile culturale ale crizei climatice. Sunt încurajați să aplice atât studenți români, cât și internaționali, deoarece limba de predare este engleza. Cursurile se vor desfășura față în față la București, cu posibilități de mobilitate internațională prin programele Erasmus+ și CIVIS.

**Informații esențiale:**

* Înscrieri**:** [**pe pagina dedicată admiterii de pe site-ul Facultății de Filosofie**](https://filosofie.unibuc.ro/admitere-master/)
* Perioada de înscrieri: **26 august – 9 septembrie 2025**
* Interviu: **11–12 septembrie 2025**
* Locuri disponibile: 3 locuri fără taxă & 27 locuri cu taxă

Environmental Humanities este mai mult decât un program academic, este un apel la gândire responsabilă, la conexiuni între știință și umanism, între cultură și ecologie. Este un spațiu în care educația devine o practică a speranței și un pas concret spre o lume mai echitabilă și durabilă.

Mai multe detalii despre acest program de masterat sunt disponibile [aici.](https://unesco-chair.unibuc.ro/eh/)